Doiteronomio 21 | Beibele Inthaneteng | Phetolelo ya Lefase le Lefsa
21 “Ge mo nageng yeo Jehofa Modimo wa gago a go neago yona gore e be ya gago go ka hwetšwa motho a bolailwe ka sehlogo, a rapaletše mo nageng gomme go sa tsebje gore ke mang yo a mo iteilego a mmolaya,+
2 gona banna ba geno ba bagolo le baahlodi+ ba geno ba tšwe gomme ba ele monabo wo o tlogago mothong yoo a bolailwego go fihla metseng ka moka yeo e mo dikologilego;
3 e le gore ba tsebe gore ke motse ofe wo o lego kgauswi le motho yo a bolailwego. Ke moka banna ba bagolo ba motse woo ba tšee sethojana mo mohlapeng wa dikgomo, seo go sa kago gwa šongwa ka sona le seo se sa kago sa rwala joko;
4 banna ba bagolo ba motse woo ba gapele sethojana seo moeding wa mafula wo o elago meetse woo go wona go bego go sa ke go lengwa goba go bjalwa peu, ke moka ba kgaole sethojana seo molala gona moo moeding wa mafula.+
5 “Baperisita, e lego barwa ba Lefi ba batamele, ka gobane ke bona bao Jehofa Modimo wa gago a ba kgethilego gore ba mo hlankele+ le gore ba šegofatše+ ka leina la gagwe, yena Jehofa, le bao ka melomo ya bona taba e nngwe le e nngwe yeo go ngangišanwago ka yona ya tiro le ge e le efe ya bošoro e swanetšego go rarollwa.+
6 Ke moka banna ka moka ba bagolo ba motse woo bao ba lego kgauswi le motho yo a bolailwego ba hlapele diatla+ godimo ga sethojana seo se kgaotšwego molala moeding wa mafula;
7 ba bolele ba re: ‘Diatla tša rena ga se tša tšholla madi a, le gona mahlo a rena ga se a bona ge a tšhollwa.+
8 Wena Jehofa, o se ke wa rweša setšhaba sa gago sa Isiraele molato, sona seo o se lopolotšego,+ le gona o se ke wa bea setšhaba sa gago sa Isiraele molato wa gore se tšholotše madi a se nago molato.’+ Anke se se ke sa rwešwa molato wa madi.
9 Ge e le wena o tla phumola molato wa go tšhollwa ga madi a se nago molato mo go wena,+ ka gobane o tla dira seo se lokilego mahlong a Jehofa.+
10 “Ge o ka ya go lwa le manaba a gago gomme Jehofa Modimo wa gago a a gafela seatleng sa gago+ wa a thopa;+
11 ke moka gare ga mathopša wa bona mosadi yo a bopegilego gabotse gomme a go kgahla+ wa mo tšea gore o mo dire mosadi wa gago,
12 gona o mo tliše ka ntlong ya gago. A beole hlogo+ a be a itokiše dinala,
13 o mo apole diaparo tša gagwe tšeo a thopilwego a di apere gomme a dule ntlong ya gago a llele tatagwe le mmagwe kgwedi ka moka;+ ka morago ga moo o mo nyale gomme o robale le yena, e be mosadi wa gago.
14 Ge e ba o ka hwetša a se sa go kgahla, o mo tlogele a sepele+ a ye moo moya wa gagwe o ratago go ya gona; eupša o se ke wa mo rekiša ka tšhelete. O se ke wa mo dira tša bošoro+ ka morago ga ge o mo gapeleditše gore e be mosadi wa gago.
15 “Ge monna a ka ba le basadi ba babedi, yo a mo ratago le yo a sa mo ratego, ke moka bona basadi bao, yo a ratwago le yo a sa ratwego, ba mmelegela barwa gomme morwa wa leitšibulo ya ba wa yo a sa ratwego,+
16 gona e re mohlang monna yoo a nea barwa ba gagwe bohwa go seo a nago le sona, monna yoo a se ke a dumelelwa go tšea morwa wa mosadi yo a ratwago e le leitšibulo la gagwe legatong la morwa wa mosadi yo a sa ratwego, e lego yena leitšibulo.+
17 A tšee morwa wa mosadi yo a sa ratwego e le leitšibulo ka go mo nea dikarolo tše pedi tša selo se sengwe le se sengwe seo a hwetšwago a na le sona,+ ka gobane morwa yoo ke yena thakaletswalo ya gagwe.+ Tshwanelo ya go ba leitšibulo ke ya gagwe.+
18 “Ge motho a ka ba le morwa wa senganga e bile e le lerabele,+ a sa theetše lentšu la tatagwe goba la mmagwe,+ ba mo phošolla eupša a sa ba theetše,+
19 tatagwe le mmagwe ba mo sware ba mo ntšhe gomme ba mo tliše go banna ba bagolo ba motse wa gabo le kgorong ya gabo;+
20 bona ba botše banna ba bagolo ba motse wa gabo ba re: ‘Morwa yo wa rena ke senganga e bile ke lerabele; ga a theetše lentšu la rena+ ka ge e le sejagobe+ e bile e le letagwa.’+
21 Gona banna ka moka ba motse wa gabo ba mo kgatle ka maswika a hwe. Ka go re’alo o tloše se sebe mo go wena gomme Baisiraele ka moka ba tla di kwa ba tšhoga.+
22 “Ge go ka ba le motho yo a dirilego sebe seo se swanelwago ke kahlolo ya lehu, ke moka a bolawa+ a fegwa koteng,+
23 gona setopo sa gagwe se se ke sa lala koteng;+ eupša o mmoloke letšatšing lona leo, ka gobane motho yo a fegwago koteng+ o etša selo seo se rogakilwego ke Modimo; o se ke wa šilafatša naga ya geno yeo Jehofa Modimo wa gago a go neago yona e le bohwa.+